…………………………………

………………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **И ХРАНИТЕ**  **Д-Р ГЕОРГИ ТАХОВ** | **ОДОБРИЛ,**  **МИНИСТЪР:**  **Д-Р ГЕОРГИ ТАХОВ** |

**ДОКЛАД**

Деян Стратев – заместник-министър на земеделието и храните

**Относно:** Проект на Наредба за изменение на Наредба № 12 от 2023 г. за условията и реда за употреба на продукти за растителна защита

**УВАЖАЕМИ ГОСПОДИН МИНИСТЪР,**

След влизането в сила на Наредба № 12 от 2023 г. за условията и реда за употреба на продукти за растителна защита (обн., ДВ, бр. 74 от 2023г.) (Наредбата), възникнаха някои затруднения по нейното прилагане от страна на земеделските производители и по-специално при изпълнението на изискването, включено в чл. 11, ал. 8, както следва: *„За целите на самоконтрола земеделските стопани изследват поне една растителна проба от всеки вид земеделска продукция за остатъци най-малко от приложените върху нея пестициди през предходната и текущата година, непосредствено преди прибиране на реколтата, и предоставят лабораторните резултати от анализ на следващите участници от агрохранителната верига“.* Този текст е обвързан с текста на чл. 17, т. 8 от друга секторна наредба, а именно Наредба № 8 от 2021 г.[[1]](#footnote-1), съгласно който при извършването на контрол върху употребата на продукти за растителна защита при земеделския стопанин, контролните органи на Българската агенция по безопасност на храните трябва да проверяват и протокола от изпитване за остатъци от пестициди на растителна проба от отглежданата култура, взета за целите на самоконтрола. Същата разпоредба корелира и с предварително условие за подпомагане по „Стратегическия План за развитие на земеделието и селските райони в Република България за периода 2023 – 2027“. В тази връзка е необходимо изменение на действащото условие и съответно изготвяне на проект на Наредба за изменение на Наредба № 12 от 2023 г.

**Причини, които налагат приемането на акта**

В търсена на гъвкавост и адаптиране изискванията на правото на Европейския съюз към националната нормативна уредба и отчитайки възможностите, които бизнес – средата в Република България предоставя, в Министерство на земеделието и храните бяха проведени серия от срещи със широк кръг представители от различните браншови сектори, които са „засегнати“ от посочената разпоредба, като в срещите участие взеха и представители от компетентните администрации. В резултат на това със Заповед № РД09-147 от 20.02.2024 г. на министъра на земеделието и храните беше създадена междуведомствена работна група за изготвяне на проект на Наредба за изменение и допълнение на Наредба № 12 от 2023 г. Първата среща на работната група се състоя на 18.03.2024 г., на която бяха представени достатъчно доводи, информация и писмени становища от страна на браншовите организации в подкрепа на тезата, че така формулирана разпоредбата на чл. 11, ал. 8 от Наредба № 12 от 2023 г., съгласно която земеделските стопани изследват поне една растителна проба от всеки вид земеделска продукция за остатъци най-малко от приложените върху нея пестициди през предходната и текущата година, непосредствено преди прибиране на реколтата и предоставят лабораторните резултати от анализ на следващите участници от агрохранителната верига следва да бъде отменена. Изискването е неприложимо на практика, поради високите цени на лабораторните изследвания и кампанийния характер на прибирането на реколтата, неясна е като последователност на извършване на действията и води до излишна финансова и административна тежест за българските производители и преработватели на храни и фуражи от растителен произход. В тази връзка в заключителните разпоредби на предложения проект на Наредба за изменение на Наредба № 12 от 2023 г. се отменя и чл. 17, т. 8 от Наредба № 8 от 2021 г.

Предвижда се и допълнение в Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.), в която в чл. 22, ал. 2 се прави уточнението, че кандидатите, които не притежават КЕП могат да подават заявленията си в общинските служби по земеделие по местонахождението на площите или в общинската служба по постоянен адрес на физическите лица и по адрес на регистрация на юридическите лица и едноличните търговци. На практика се случва местонахождението на площите, с които се кандидатства за подпомагане, да е различно от адресната регистрация на кандидатите физически лица или адреса на регистрация на юридическите лица и в тази връзка е целесъобразно заявления да могат да се подават в повече от една общинска служба. Предложеното изменение намалява административната тежест за земеделските стопани, кандидати по интервенциите по директни плащания, като не ги задължава да подават заявление единствено в общинската служба по местонахождение на заявяваните земеделски парцели. Практиката е утвърдена и позната за стопаните и се е прилагала в предходните програмни периоди.

**Цели**

С промяната в наредбата се цели създаване на конкурента среда за българските земеделски производители и преработватели на храни и фуражи от растителен произход, чрез премахване на ненужна административна и финансова тежест и при спазване на действащото право на Европейския съюз.

**Финансови и други средства, необходими за прилагането на новата уредба**

За приемането на акта не са необходими други разходи/трансфери/и други плащания по бюджета на Министерството на земеделието и храните. Предложената наредба ще окаже въздействие върху адресатите, както следва: лицата, които употребяват продукти за растителна защита, като намали административната и финансова тежест върху тях.

**Анализ за съответствие с правото на Европейския съюз**

Наредбата не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

**Очаквани резултати от прилагането на акта**

Вследствие на отпадането на задължението към земеделските стопани за вземане и анализиране на растителни проби за целите на самоконтрола се очаква намаляване на финансовата тежест за производителите и преработвателите, а с това и намаляване на стойността на крайния продукт.

**Информация за проведените обществени консултации**

На основание чл. 26, ал. 3 и 4 от Закона за нормативните актове, проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 14 дни. Прибирането на реколтата вече започна в сектора на зеленчукопроизводството в това число домати, пипер, патладжани, краставици, зеле и картофи, както и реколтата при някои дребни плодове като ягоди за консумация и е в ход през идната II-ра и III-та десетдневка на м. юни при събирането на черешите, вишните, кайсиите и някои ранни сортове круши. В тази връзка земеделските стопани е необходимо възможно в най-кратки срокове да бъдат освободени за текущата кампания по прибиране на реколтата от задължението за вземане на проби от всеки вид земеделска продукция за целите на самоконтрола, както и заложеното предварително условие в Общата селскостопанска политика, за да се гарантират плащанията по Стратегическия План за развитие на земеделието и селските райони в Република България за периода 2023 – 2027 . До момента са проведени няколко срещи на длъжностни лица на МЗХ и БАБХ със заинтересованите от норматините промени страни: зърнопроизводители, сдружения на земеделските стопани, представители на преработвателите на плодове и зеленчуци, производителите на растителни масла и маслопродукти и на търговците на зърно и фуражи. На срещите са обсъдени различни от взимането на проби други възможности за оптимизиране на гаранциите, давани от бизнес операторите с храни в първичното производство и свързаните с него операции и самоконтрола в следващите етапи от агрохранителната верига в контекста на специфичните за отделните браншови организации производства.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**уважаемИ госпоДИН МИНИСТЪР,**

Във връзка с гореизложеното и на основание чл. 104, ал. 1, т. 3, чл. 113 и чл. 114 от Закона за защита на растенията, предлагам да одобрите предложената Наредба за изменение на Наредба № 12 от 2023 г. за условията и реда за употреба на продукти за растителна защита.

|  |  |
| --- | --- |
| **Приложение:** | 1. Проект на Наредба за изменение на Наредба № 12 от 2023 г. за условията и реда за употреба на продукти за растителна защита; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от обществената консултация, заедно с обосновка за неприетите предложения; 5. Постъпили предложения и становища от проведената обществена консултация. |

**деян стратев**

*Заместник-министър*

1. Наредба № 8 от 2021 г. за условията и реда за контрол върху продуктите за растителна защита, търговията, преопаковането, съхранението и употребата им, (oбн., ДВ, бр. 18 от 2.03.2021 г.) [↑](#footnote-ref-1)